Jacksonville'i pilvelõhkujad
**Jacksonville** on linn Ameerika Ühendriikides Florida osariigis.

Jackaonville on Florida suurim linn ja Duvali maakonna keskus. Linn hõlmab suurema osa Duvali maakonnast. Ta asub Atlandi ookeani ranniku lähedal Saint Johnsi jõe suudmealal.

Kliima
------

Jacksonville'is on igal kuul esinenud temperatuuri üle +28 °C. Maist septembrini on mõõdetud üle +37°. Rekord, üle 40°, on mõõdetud juulis. Augusti absoluutne miinimum on üle +17 °C. Miinustemperatuure on mõõdetud novembrist märtsini. Absoluutne miinimum on mõõdetud jaanuaris (-14 °C).

Aastas on sademeid 1330 mm. Suved on väga vihmased: septembris on keskmiselt 201 mm sademeid, kõige kuivemas kuus novembris 58 mm.

Ajalugu
-------

Esimese asula rajasid Jacksonville'i kanti 6000 aastat tagasi timukua indiaanlased. Arheoloogid on sellele asulale nimeks andnud Ossachite.

Eurooplased saabusid Jacksonville'i kanti 1562. See oli prantsuse hugenott, maadeavastaja Jean Ribault, kes kaardistas St. Johnsi jõe. 1564 rajas René Goulaine de Laudonnière esimese eurooplaste asunduse selles piirkonnas, Fort Caroline'i. Kiiresti järgnes Hispaania asundus San Agustin, mis juba 20. septembril 1565 ründas ja vallutas Fort Caroline'i, tappes peaaegu kõik seda kaitsnud prantslased. Kindlus nimetati ümber Fort San Mateoks ja sellega kindlustus San Agustini koht piirkonna vägevaima asulana.

1763–1783 kuulus Florida Suurbritanniale, seejärel taas Hispaaniale. Esimene tsiviilasula rajati Jacksonville'i alale alles 1791 ja selle nimi oli Cowford koolmekoha järgi, kust oli võimalik kariloomi üle St. Johnsi jõe ajada. 1821 ühendati Florida USAga ja 1822 sai Jacksonville presidendi Andrew Jacksoni auks oma praeguse nime.

USA kodusõjas oli Jacksonville algul tähtis keskus, mille kaudu Floridast kariloomi välja veeti Konföderatsiooni vägede toetuseks. Sellepärast alustasid põhjaosariigid sadama blokaadi, kasutades selleks lähedal asuvat Fort Clinchi, mis nende käes oli. Jacksonville'i pärast ei peetud kodusõjas küll ühtki lahingut, kuid omati käis linn sõjas mitu korda käest kätte ja see põhjustas pärast sõda linnas märkimisväärse korratuse.

Pärast kodusõda said Jacksonville ja läheduses paiknev St. Augustine tuntuiks rikaste ja kuulsate talvitumiskohana. Külastajad saabusid algul aurikul, hiljem raudteed pidi. 2. veebruaril 1888 külastas Jacksonville'i president Grover Cleveland oma Florida-reisil, mis juhtis üldsuse tähelepanu osariigi väärtusele turismi seisukohalt. Siiski andsid Jacksonville'i turismile 19. sajandi lõpus suure hoobi kollapalaviku puhangud ja raudtee pikendamine Florida lõunaossa.

3. mail 1901 puhkes Jacksonville'i kiutehases tulekahju. See osutus üheks kõige hullemaks õnnetuseks Florida ajaloos ja kõigi aegade suurimaks linnatulekahjuks lõunaosariikides. Räägiti, et tulekahju kuma oli näha Georgia osariiki Savannah'sse ja suitsupilved koguni Põhja-Carolinasse Raleigh'sse. 8 tunniga jäi 10 tuhat inimest kodutuks ja ärilinnaosa põles maha. Linna taastamist juhtis New Yorgi arhitekt Henry John Klutho. Aastail 1901–1912 ehitati üle 13 tuhande hoone.

1967. aastal toimus rahvahääletus linna ja maakonna ühinemisel ühiseks omavalitsusüksuseks, mille valijad heaks kiitsid. 1. oktoobril 1968 sai ühinemine teoks.

Rahvastik
---------

2010. aastal elas Jacksonville'is 821 784 inimest.

Jacksonville on 20. sajandi teisel poolel kiiresti kasvanud ja elanike arvult USA 11. linn. Jacksonville'i linnastus elas 2010. aastal 1 525 228 inimest. 2010. aasta rahvaloenduse järgi oli 59,4% elanikest valged, 30,7% neegrid ja 7,7% latiinod.

Aastail 2005–2007 korraldatud USA kommuunide uuringu põhjal on 88,7% Jacksonville'i elanike kodune keel inglise keel. 4,9% räägivad kodus hispaania keelt, 3,2% teisi indoeuroopa keeli, 2,4% Aasia keeli ja ülejäänud 0,8% muid keeli.

Majandus
--------

2009. aastal oli Jacksonville'i linnastuala SKP 58,3 miljardit USA dollarit.

Jacksonville'i panoraam

Suurenda
Jacksonville'i panoraam

Sõpruslinnad
------------

Jacksonville'il on kümme sõpruslinna: 

* Argentina Bahia Blanca (Argentina, alates 1967)
* Venemaa Murmansk (Venemaa 1975)
* Lõuna-Korea Masan (Lõuna-Korea 1983)
* Prantsusmaa Nantes (Prantsusmaa 1984)
* Hiina Yingkou (Hiina 1990)
* Lõuna-Aafrika Vabariik Port Elizabeth (LAV 2000)
* Dominikaani Vabariik Santo Domingo (Dominikaani Vabariik 2005)
* Brasiilia Curitiba (Brasiilia 2009)
* Puerto Rico San Juan (Puerto Rico 2009)
* Suurbritannia Wolverhampton (Suurbritannia 2010).

Aastal 2000 autasustas sõpruslinnade rahvusvaheline organisatsioon Jacksonville'i linna ühisprogrammi eest Nantesiga.

Viited
------

1. 1 2  2010.census.gov vaadatud 5.05.11
2. ↑  jacksonville.com vaadatud 5.05.11

Välislingid
-----------

|  |  |
| --- | --- |
|  | Pildid, videod ja helifailid Commonsis: **Jacksonville** |

* Jacksonville'i koduleht

| * v
* r
50 suurima elanike arvuga linna Ameerika Ühendriikides |
| --- |
| 

|  |  |  |  |  |  |
| --- | --- | --- | --- | --- | --- |
|     | 
 1. New York
 2. Los Angeles
 3. Chicago
 4. Houston
 5. Phoenix
 6. Philadelphia
 7. San Antonio
 8. San Diego
 9. Dallas
10. Austin
 | 
11. San Jose
12. Fort Worth
13. Jacksonville
14. Columbus
15. Charlotte
16. Indianapolis
17. San Francisco
18. Seattle
19. Denver
20. Washington
 | 
21. Boston
22. El Paso
23. Nashville
24. Oklahoma City
25. Las Vegas
26. Detroit
27. Portland
28. Memphis
29. Louisville
30. Milwaukee
 | 
31. Baltimore
32. Albuquerque
33. Tucson
34. Mesa
35. Fresno
36. Sacramento
37. Atlanta
38. Kansas City
39. Colorado Springs
40. Raleigh
 | 
41. Omaha
42. Miami
43. Long Beach
44. Virginia Beach
45. Oakland
46. Minneapolis
47. Tampa
48. Tulsa
49. Arlington
50. Wichita
 |

 |  |
| 
2021. aasta arvestuslikud andmed |